晚次東亭獻鄭州宋使君文
作者：儲光羲
朝代：唐

paragraphs: 自初賓上國，乃到鄒人鄉。
曾點與曾子，俱升闕里堂。
武皇恢大略，逸翮思寥廓。
三居清憲臺，兩拜文昌閣。
爲道既貞信，處名猶謇諤。
鐵柱勵風威，錦軸含光輝。
夜聞持簡立，朝看伏奏歸。
洞門清珮響，廣路玉珂飛。
驤首入丹掖，摶空趨太微。
絲綸逢聖主，出入飄華組。
愔愔宿帝梧，侃侃居文府。
海內語三獨，朝端謀六戶。
善計在弘羊，清嚴歸仲舉。
侍郎跨方朔，中丞蔑周處。
天眷擇循良，惟賢降寵章。
分符指聊攝，爲政本農桑。
籍籍歌五袴，祁祁頌千箱。
隨車微雨灑，逐扇清風颺。
既以遷列國，復茲鄰帝鄉。
褰帷乃仍舊，坐嘯非更張。
居敬物無擾，履端人自康。
薄遊出京邑，引領東南望。
林晚鳥雀噪，田秋稼穡黃。
成臯天地險，廣武征戰場。
道喪苦兵賦，時來開井疆。
霏霏渠門色，晻晻制巖光。
徒念京索近，猶悲溱洧長。
大明潛照耀，淑慝自昭彰。
昔歲幸西土，今茲歸洛陽。
同焉知鄭伯，當輔我周王。